**Ministru kabineta rīkojuma projekta “****Par atšķirīgu dividendēs izmaksājamo valsts akciju sabiedrības “Valsts nekustamie īpašumi” peļņas daļu par 2020.gadu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Rīkojuma projekts paredz saskaņā ar Ministru kabineta 2015.gada 22.decembra noteikumu Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” 11.2.4.apakšpunktu samazināt valsts akciju sabiedrības “Valsts nekustamie īpašumi” dividendēs izmaksājamo peļņas daļu par 2020.gadu un noteikt to  1 435 408 *euro* apmērā (48 % no peļņas par 2020.gadu), un novirzot ieguldījumiem divos Finanšu ministrijas valdījumā esošajos valsts nekustamajos īpašumos. Vienlaikus paredzēts, ka peļņas daļa 954 260 *euro* apmērā tiek novirzīta ieguldījumiem vienā valsts akciju sabiedrības “Valsts nekustamie īpašumi” nekustamajā īpašumā.  Ministru kabineta rīkojums stājas spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Publiskas personas kapitāla daļu un kapitālsabiedrību pārvaldības likuma (turpmāk – Pārvaldības likums) 28.pants un Ministru kabineta 2015.gada 22.decembra noteikumu Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk – MK noteikumi Nr.806) 11.2.4.apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts akciju sabiedrība “Valsts nekustamie īpašumi” (turpmāk – VNĪ) ir valsts kapitālsabiedrība, kurā valsts kapitāla daļu turētājs ir Finanšu ministrija. Saskaņā ar Ministru kabineta 2017.gada 28.marta sēdes protokola Nr.16 56.§ “Informatīvais ziņojums “Par valsts līdzdalības saglabāšanu valsts akciju sabiedrībā “Valsts nekustamie īpašumi””” VNĪ vispārējais stratēģiskais mērķis ir sabiedrības interesēs nodrošināt nekustamo īpašumu, kas ir stratēģiski svarīgi valsts drošībai, nepieciešami valsts institūcijām valsts funkciju veikšanai, kultūras mantojuma saglabāšanai, valsts vai pašvaldību administratīvās teritorijas attīstībai, mērķtiecīgu un efektīvu pārvaldīšanu, tostarp vērtības saglabāšanu un vairošanu; nodrošināt lietderīgu rīcību ar valsts funkciju veikšanai neizmantotiem nekustamajiem īpašumiem.  VNĪ vidējā termiņa darbības stratēģijā 2018.-2022.gadam plānotais peļņas apmērs ir 4 168 974 *euro,* VNĪ 2020.gada budžetā plānotā peļņa ir 4 176 867 *euro* un dividendēs izmaksājamā peļņas daļa ir 3 341 494 *euro.*  Saskaņā ar MK noteikumu Nr.806 3.punktu minimālā prognozējamā peļņas daļa, kas izmaksājama dividendēs, un dividendēs izmaksājamā peļņas daļa ir 80 % no kapitālsabiedrības pārskata gada peļņas, ja atbilstoši šo noteikumu II nodaļai kapitālsabiedrības vidēja termiņa darbības stratēģijā nav noteikts citādi. VNĪ vidējā termiņa darbības stratēģijā 2018.-2022.gadam noteikts, ka Finanšu mērķi raksturojošā rādītāja – dividenžu politikas sasniedzamais rezultāts 2020.gadā ir atbilstoši normatīvajos aktos noteiktajam, tātad, 80 % no kapitālsabiedrības pārskata gada peļņas.  VNĪ akcionāru 2021.gada 26.maija sapulcē tika apstiprināts VNĪ 2020.gada pārskats. VNĪ 2020.gada pārskata peļņas apmērs ir 2 987 085 *euro*. Vienlaikus jāņem vērā, ka 2020.gadā būtisku ietekmi uz VNĪ plānotajiem finanšu radītājiem, t.sk. peļņu, ir atstājuši arī ar Covid-19 infekcijas izplatību noteiktie ierobežojumi un ar to saistīto atbalsta pasākumu īstenošana. Ievērojot normatīvajos aktos noteiktos atbalsta pasākumus Covid-19 infekcijas izplatības seku pārvarēšanai[[1]](#footnote-2), VNĪ 2020.gadā ir piešķīrusi nomas maksas samazinājumu vai atbrīvojumu un kavējuma procentu un līgumsodu nepiemērošanu 199 nomniekiem par kopējo atbalsta summu 1,09 milj. *euro* apmērā (iegrāmatots). Saskaņā ar Covid-19 infekcijas izplatības seku pārvarēšanas likuma 14.panta trešo daļu izmaksas, kas rodas, piešķirot minēto atbalstu, iznomātājam netiek tieši kompensētas no valsts budžeta.  Atbilstoši MK noteikumu Nr.806 3.punktam minimālā dividendēs izmaksājamā peļņas daļa ir 2 389 668 *euro*.  Atbilstoši VNĪ pieņemtajai grāmatvedības politikai[[2]](#footnote-3) VNĪ 2020.gadā samaksāja valsts budžetā uzņēmumu ienākuma nodokli 564 674 *euro* apmērā par 2019.pārskata gada peļņas daļu 3 388 452 *euro*, kas atzīta postenī “Nākamo periodu ieņēmumi”. Līdz ar to tas nav iekļaujams peļņas daļas aprēķinā par 2020.pārskata gadu.  Normatīvie akti paredz, ka Ministru kabineta noteiktajā kārtībā var tikt pieņemts lēmums par atšķirīgu dividendēs izmaksājamo minimālās peļņas daļu. Saskaņā ar Pārvaldības likuma 28.panta otro daļu kapitālsabiedrības valde, pamatojoties uz vidēja termiņa darbības stratēģiju, sagatavo priekšlikumu par prognozējamo peļņas daļu, kas izmaksājama dividendēs, un dividendēs izmaksājamo peļņas daļu un iesniedz priekšlikumu kapitāla daļu turētājam. Savukārt šā paša likuma 28.panta panta trešā daļa noteic, ka, ja kapitālsabiedrības valdes priekšlikums par prognozējamo peļņas daļu, kas izmaksājama dividendēs, un dividendēs izmaksājamo peļņas daļu atšķiras no vidēja termiņa darbības stratēģijā noteiktā, valsts kapitāla daļu turētājs iesniedz Finanšu ministrijai un koordinācijas institūcijai priekšlikumu ar dividendēs izmaksājamās peļņas daļas pamatojumu.  MK noteikumu Nr.806 11.2.4.apakšpunkts noteic, ka Ministru kabinets var samazināt dividendēs izmaksājamo peļņas daļu, ja tas nepieciešams, lai kapitālsabiedrība turpmākajos pārskata gados īstenotu pasākumus, kas veicinātu kapitālsabiedrības darbības virzieniem atbilstošu pakalpojumu kvalitātes un pieejamības uzlabošanu, kuru nodrošināšanai nepieciešams ieguldīt papildu finanšu līdzekļus.  Ņemot vērā iepriekš minēto, kā arī VNĪ valdes un VNĪ padomes priekšlikumu, lai veicinātu VNĪ darbības virzieniem atbilstošu pakalpojumu kvalitātes un pieejamības uzlabošanu, projekts paredz:   1. samazināt VNI dividendēs izmaksājamo peļņas daļu par 2020.gadu un noteikt to 1 435 408 *euro* apmērā, t.i., 48 % no peļņas par 2020.gadu, un novirzot ieguldījumiem divos Finanšu ministrijas valdījumā esošajos valsts nekustamajos īpašumos, papildus tam VNĪ samaksājot uzņēmumu ienākuma nodokli, kas aprēķināts saskaņā ar Uzņēmumu ienākuma nodokļa likumu; 2. peļņas daļu 954 260 *euro* saglabāt VNĪ rīcībā, novirzot ieguldījumiem VNĪ nekustamajā īpašumā, kas nepieciešams Ārlietu ministrijas vajadzībām, papildus tam nemaksājot uzņēmumu ienākuma nodokli.   Ieguldījumi VNĪ nekustamajā īpašumā 954 260 *euro* apmērā tiks atzīti postenī “Pārējās rezerves”. Savukārt, ieguldījumi Finanšu ministrijas nekustamajos īpašumos 1 435 408 *euro* apmērā tiks atzīti postenī “Nākamo periodu ieņēmumi”, papildus VNĪ aprēķinot un samaksājot valsts budžetā uzņēmumu ienākuma nodokli saskaņā ar normatīvo aktu prasībām, jo šajā gadījumā atbilstoši Uzņēmumu ienākuma nodokļa likumam ieguldījums Finanšu ministrijas nekustamajos īpašumos ir pielīdzināms peļņas sadalei un veidojas ar uzņēmumu ienākuma nodokli apliekams objekts.  Savukārt, 2020.gada peļņas daļu 597 417 *euro* apmērā paredzēts novirzīt uz posteni “Pārējās rezerves” VNĪ darbības nodrošināšanai, t.sk. iespējamo VNĪ nākotnes zaudējumu segšanai.  **Ieguldījumus 954 260 *euro* (bez PVN) apmērā paredzēts novirzīt Latvijas vēstniecības Beļģijas Karalistē nepieciešamā nekustamā īpašuma – ēkas Avenue des Arts 23, Briselē, Beļģijas Karalistē, pārbūvei.**  VNĪ piederošais nekustamais īpašums Avenue des Arts 23, Briselē, Beļģijas Karalistē, ierakstīts Beļģijas Karalistes zemes reģistra E nodaļā ar kadastra Nr.156/K un sastāv no zemes vienības un būves. Nekustamais īpašums iznomāts Ārlietu ministrijai ministrijas un tās struktūrvienību, pamatā Latvijas Republikas pastāvīgās pārstāvniecības Eiropas Savienībā un Latvijas Republikas vēstniecības Beļģijā, vajadzībām.  Atbilstoši Ministru kabineta 2019.gada 17.jūlija rīkojumam Nr.379 “Par valstij dividendēs izmaksājamo valsts akciju sabiedrības “Valsts nekustamie īpašumi” peļņas daļu par 2018.gadu” un Ministru kabineta 2020.gada 4.septembra rīkojumam Nr.487 “Par atšķirīgu dividendēs izmaksājamo valsts akciju sabiedrības “Valsts nekustamie īpašumi” peļņas daļu par 2019.gada pārskatu” VNĪ īsteno nekustamā īpašuma attīstības projektu “Latvijas vēstniecības Beļģijas karalistē Avenue des Arts 23, Briselē, Beļģijas karalistē, atjaunošana”. Projekta ietvaros tiek veikti ēkas fasādes sakārtošanas darbi (tajā skaitā logu nomaiņa) un jumta remontdarbi, lai novērstu smagu seku iestāšanās risku valsts interešu aizsardzībai Eiropas Savienībā gadījumā, ja ēkas tehniskā stāvokļa dēļ Briseles pašvaldība apturētu vai ierobežotu ēkas ekspluatācijas iespējas. Saskaņā ar minētajiem Ministru kabineta rīkojumiem projekta īstenošanai piešķirts finansējums 2 557 500 *euro* apmērā.  Projekta ietvaros 2019.gadā VNĪ veica apvienoto “projektē un būvē” iepirkuma procedūru, kurā saņemtie piedāvājumi būtiski pārsniedza projektā pieejamo finansējumu. VNĪ atkārtoti aktualizēja projekta budžetu un, atbilstoši VNĪ sertificēta tāmētāja prognozei, projekta budžetā papildus nepieciešami 600 000 *euro*. Papildu finansējums nepieciešams paaugstināto objekta stikla fasādes drošības prasību dēļ. 2020.gada oktobrī VNĪ izsludināja iepirkuma procedūru objekta padziļinātai izpētei un būvniecības ieceres dokumentācijas izstrādei. Lētākais iesniegtais cenu piedāvājums bija nepamatoti augsts, projekta izmaksas bija neatbilstošas tirgus situācijai, tāpēc iepirkums tika pārtraukts bez rezultāta. Kopā ar Ārlietu ministriju tika pārskatītas un samazinātas drošības prasības ēkas fasādēm, un 2021. janvārī tika izsludināts atkārtots “projektē un būvē” iepirkums. Saņemtie piedāvājumi pēc drošības prasību pārskatīšanas joprojām pārsniedz projektā pieejamo finansējumu par 1 954 260 *euro*. Izmaksu pieaugums saistīts ar COVID-19 radīto ietekmi gan uz projektēšanas, gan būvdarbu veikšanas procesu. Salīdzinot ar sākotnējo “projektē un būvē” iepirkumu, pēc drošības prasību pārskatīšanas, piedāvājumu cena samazinājusies par ~2 miljoniem *euro*. Ievērojot to, ka ēkas lietotājs nav gatavs vēl vairāk samazināt fasādes drošības prasības, izvērtējot iesniegtos piedāvājumus, VNĪ secināja, lai nodrošinātu Ārlietu ministrijas vajadzībām un prasībām atbilstošu ēkas tehnisko stāvokli, objekta pārbūves pabeigšanu paredzētā finansējuma ietvaros nodrošināt nav iespējams un nepieciešams rast papildu finansējumu objekta pārbūvei. Ņemot vērā minēto, finansējumu 954 260 *euro* apmērā, ko valsts atstāj VNĪ rīcībā, paredzēts novirzīt Latvijas vēstniecības Beļģijas Karalistē nepieciešamā nekustamā īpašuma –VNĪ īpašumā esošās ēkas Avenue des Arts 23, Briselē, Beļģijas Karalistē, pārbūvei. Būvdarbus paredzēts pabeigt aptuveni 23 mēnešu laikā no līguma noslēgšanas brīža.  **Ieguldījumus 1 435 408 *euro* apmērā paredzēts atzīt postenī “Nākamo periodu ieņēmumi” un novirzīt ieguldījumiem šādos Finanšu ministrijas valdījumā esošajos valsts nekustamajos īpašumos:**  **1. Ēkas (būves kadastra apzīmējums** [**0100 006 0025 005**](https://www.kadastrs.lv/buildings/4900001126?options%5Bdeep_expand%5D=false&options%5Binline%5D=true&options%5Bnew_tab%5D=false&options%5Borigin%5D=property&options%5Bsource%5D%5B%5D%5Bid%5D=4900000341&options%5Bsource%5D%5B%5D%5Btype%5D=parcel&options%5Bsource%5D%5B%5D%5Bid%5D=4900001126&options%5Bsource%5D%5B%5D%5Btype%5D=building) **(iepriekš** – **lit. 005) Smilšu ielā 1, Rīgā, pārbūvei un pielāgošanai Iepirkumu uzraudzības biroja, Izložu un azartspēļu uzraudzības inspekcijas un Valsts kases vajadzībām (435 408 *euro* apmērā).**  Administratīvā ēka (būves kadastra apzīmējums [0100 006 0025 005](https://www.kadastrs.lv/buildings/4900001126?options%5Bdeep_expand%5D=false&options%5Binline%5D=true&options%5Bnew_tab%5D=false&options%5Borigin%5D=property&options%5Bsource%5D%5B%5D%5Bid%5D=4900000341&options%5Bsource%5D%5B%5D%5Btype%5D=parcel&options%5Bsource%5D%5B%5D%5Bid%5D=4900001126&options%5Bsource%5D%5B%5D%5Btype%5D=building)) – Smilšu ielā 1, Rīgā, ar kopējo platību 2313,8 m2, kopā ar zemes vienību un četrām būvēm – administratīvajām ēkām ietilpst nekustamā īpašuma (nekustamā īpašuma kadastra Nr. 0100 006 0025) sastāvā, kas ierakstīts Rīgas pilsētas zemesgrāmatas nodalījumā Nr.4651 uz valsts vārda Finanšu ministrijas personā.  Atbilstoši Ministru kabineta 2019.gada 17.septembra sēdes protokollēmumam (prot. Nr. 42 34.§ 13.punkts), pieņemot zināšanai Finanšu ministrijas iesniegto Informatīvo ziņojumu “Par prioritārajiem pasākumiem valsts budžetam 2020.gadam un ietvaram 2020.-2022.gadam” (TA-1713), atbalstīts Finanšu ministrijas priekšlikums atļaut uzņemties ilgtermiņa saistības valsts īpašumā esoša nekustamā īpašuma Smilšu ielā 1, Rīgā, avārijas stāvokļa novēršanai valsts budžetā paredzēts finansējums 3 960 000 *euro* apmērā ēkas Smilšu ielā 1, Rīgā, (kadastra Nr.0100 006 0025 005) rekonstrukcijai[[3]](#footnote-4).Ēkas pārbūves (rekonstrukcijas) projekta ietvaros objektā Smilšu ielā 1, Rīgā, paredzēts izvietot Finanšu ministrijas resora iestādes: Iepirkumu uzraudzības biroju, Izložu un azartspēļu uzraudzības inspekciju un Valsts kasi. Projektu īsteno VNĪ.  Pirms projekta uzsākšanas pieejamā informācija par ēkas tehnisko stāvokli neuzrādīja būtiskas problēmas ar ēkas konstrukcijām (izņemot sienas plaisa iekšpagalma daļā, kas jau bija apzināta un aizdarīta). 2020.gadā projekta ietvaros tika SIA “Balts un Melns” sagatavots ēkas tehniskais atzinums (saņemts saskaņā ar 2020.gada 25.septembra pieņemšanas un nodošanas aktu), apzinot, ka ēkas konstrukciju stāvoklis lokālās vietās ir bīstamāks nekā apzināts pēc sākotnēji pieejamās informācijas (piemēram, šobrīd ēkas divās zonās konstrukciju bīstamības dēļ nav pieļaujama ekspluatācija). VNĪ 2021.gadā izsludināja apvienoto “projektē un būvē” iepirkuma procedūru, kurā piedāvājumus iesniedza deviņi pretendenti. Izvērtējot iesniegtos piedāvājumus, secināts, ka objekta pārbūves pabeigšanu paredzētā finansējuma ietvaros nav iespējams nodrošināt un nepieciešams rast papildu finansējumu 435 408 *euro* apmērā (bez PVN) objekta pārbūves darbiem. Būvdarbus paredzēts pabeigt līdz 2023.gada 31.decembrim.  **2. Nekustamā īpašuma (nekustamā īpašuma kadastra Nr.0100 009 0003) Kalpaka bulvārī 6, Rīgā, sastāvā esošās administratīvās ēkas – (būves kadastra apzīmējums 0100 009 0003 001) pārbūvei un pielāgošanai Latvijas Republikas Prokuratūras (Ģenerālprokuratūras) vajadzībām (1 000 000 *euro* apmērā).**  Administratīvā ēka (būves kadastra apzīmējums [0100 009 0003 001](https://www.kadastrs.lv/buildings/4900001967?options%5Bdeep_expand%5D=false&options%5Binline%5D=true&options%5Bnew_tab%5D=false&options%5Borigin%5D=property)) – Kalpaka bulvārī 6, Rīgā, ar kopējo platību 5341,4 m2, kopā ar zemes vienību un vēl trīs būvēm ietilpst nekustamā īpašuma (nekustamā īpašuma kadastra Nr.[0100 009 0003](https://www.kadastrs.lv/properties/4900027622?options%5Borigin%5D=property)) sastāvā, kas ierakstīts Rīgas pilsētas zemesgrāmatas nodalījumā Nr. [2748](https://zemesgramata.lv/lv/Search/GetFolioDataByCadastre?loginUsingLvLv=false&cadasterId=01000090003) uz valsts vārda Finanšu ministrijas personā.  Nekustamais īpašums Kalpaka bulvārī 6, Rīgā, iznomāts Latvijas Republikas Prokuratūrai normatīvajos aktos noteikto Latvijas Republikas Prokuratūras funkciju nodrošināšanas vajadzībām līdz 31.03.2047. (26.01.2021. nomas līgums Nr.IEN/2021/135).  Lai risinātu jautājumu par optimālu prokuratūras iestāžu izvietošanu darbam piemērotās telpās Rīgā atbilstoši telpu tehniskajām specifikācijām, ar Ministru prezidenta 2011.gada 13.aprīļa rīkojuma Nr.140 „Par darba grupu koncepcijas projekta izstrādei par prokuratūras iestāžu izvietošanu Rīgā” tika izveidota starpinstitūciju darba grupa, iekļaujot tajā Finanšu ministrijas, VNĪ, Ģenerālprokuratūras un Tieslietu ministrijas attiecīgos speciālistus un amatpersonas.  Sadarbības ietvaros problēmas risināšanai bija jāizvērtē gan nekustamo īpašumu ēku (telpu) tehniskais stāvoklis, gan to funkcionālā atbilstība prokuratūras iestāžu vajadzībām, gan tajās iespējamais izvietojamo darbinieku skaits un dienesta autotransporta novietošanas iespējas.  Darba grupa, risinot jautājumu par optimālu prokuratūras iestāžu izvietošanu darbam piemērotās telpās Rīgā, aktualizēja problēmas, kas saistītas ar prokuratūras iestāžu nodrošinājumu ar darbam piemērotām telpām, tajā skaitā nekustamajā īpašumā (administratīvajā ēkā) Kalpaka bulvārī 6, Rīgā, kur telpas ir vidēji apmierinošā tehniskā stāvoklī, bet telpu platības ir nepietiekošas Ģenerālprokuratūras funkciju un darba specifikas nodrošināšanai, kā arī nepieciešamo darbinieku izvietošanai. Attiecīgi Ministru kabinetā tika iesniegts informatīvais ziņojums “Par optimālu prokuratūras iestāžu izvietošanu darbam piemērotās telpās Rīgā” (Ministru kabineta 2013.gada 29. oktobra sēdes protokollēmums Nr.56 37.§), kā rezultātā turpmākajos gados tika strādāts un rasts risinājums Rīgā izvietoto prokuratūras struktūrvienību izvietošanai ēkā Aspazijas bulvārī 7 un Kalnciema ielā 14, Rīgā, bet netika rasts risinājums par Ģenerālprokuratūras ēku Kalpaka bulvārī 6, Rīgā.  Ar finanšu ministram adresētu 2021.gada 14.janvāra vēstuli Nr. N-101-2021-00017 Ģenerālprokuratūra lūgusi izskatīt iespēju, ņemot vērā plānotā projekta apjomu un ilgtermiņa ieguvumus prokuratūras kapacitātes stiprināšanā, virzīt Ģenerālprokuratūras ēkas Kalpaka bulvārī 6, Rīgā, renovācijas projekta un detalizēta finanšu ieguldījuma aprēķina izstrādi, deleģējot attiecīgo uzdevumu VNĪ speciālistiem sadarbībā ar prokuratūras pārstāvjiem.  Minētajā vēstulē norādīts, ka sadarbībā ar VNĪ turpināts darbs pie optimāla risinājuma meklējumiem, lai rastu iespēju nākotnē uzlabot darba apstākļus Ģenerālprokuratūras, Administratīvā direktora dienesta, Eiropas deleģētā prokurora biroja un šajā ēkā izvietotās arī Organizētās noziedzības un citu nozaru specializētās prokuratūras darbiniekiem. Objektīvai esošās situācijas izvērtēšanai 2019. gadā tika izveidota starpinstitūciju darba grupa no VNĪ un prokuratūras speciālistiem. Šī darba grupa līdz 2020.gada decembrim vairākkārt izskatīja VNĪ piedāvātos, nekustamo īpašumu portfelī pieejamos telpu variantus un risinājumus Rīgas pilsētā, kas varētu atbilst Ģenerālprokuratūras vajadzībām. Pēc ilgstošas izpētes un veiktajiem izmaksu aprēķiniem darba grupa nonāca pie secinājuma, ka optimālākā Ģenerālprokuratūras atrašanās vieta ir ēka Kalpaka bulvārī 6, Rīgā, kurai nepieciešams veikt pārbūvi un atbilstošu telpu pielāgošanu prokuratūras specifiskajām vajadzībām, tai skaitā kā kritiskās infrastruktūras objektam, ņemot vērā Ģenerālprokuratūrai noteikto statusu.  Atbilstoši 2013.gadā veiktajam būvinženiera T.Keiva tehniskās apsekošanas atzinumam konstatēts, ka administratīvā ēka Kalpaka bulvārī 6, Rīgā, ir tehniski sliktā stāvoklī. Vizuālās apsekošanas laikā konstatēts, ka ēkas kopējais nolietojums ir sasniedzis 37.2%. Ņemot vērā nolietojuma aprēķina metodiku, pašreizējais ēkas nolietojums var sasniegt 50%. Papildus, Rīgas domes Vidi degradējošu būvju komisija administratīvās ēkas (būves kadastra apzīmējums 0100 009 0003 001) pēc apsekošanas 2020.gada 11.jūnijā un 2021.gada 6.janvārī atzinusi (2021.gada 15.janvāra sēdes prot. Nr.VDBK-21-1-pro) būvi par B kategorijas graustu Rīgas domes 28.04.2015. saistošo noteikumu Nr.146 “Rīgas pilsētas teritorijas kopšanas un būvju uzturēšanas saistošie noteikumi” 14.2.apakšpunkta izpratnē (cilvēku drošību apdraudošu būvi potenciāli bīstamā tehniskajā stāvoklī, tas ir, būvi, kuras uzturēšanā ir konstatēta saistošo noteikumu 13.3., 13.4., 13.5., 13.6., 13.7., 13.8. vai 13.9.apakšpunktā noteikto prasību neievērošana).  Ēkas fasāde ir neapmierinošā stāvoklī, no fasādes, ēkas kores atdalās lieli dekoratīvie apdares elementi, kas apdraud gan gājēju, gan ēkas lietotāju veselību un dzīvību. Bīstamības novēršanai uz ēkas fasādes ir izvietoti fasādes aizsargsieti. Ēkai ir nolietojušies un energoefektivitātes prasībām neatbilstoši logi, kas sadārdzina ēkas ekspluatāciju. Ir bojātas jumta konstrukcijas, kas atradušās ilgstošā mitruma ietekmē, ir izveidojusies trupe, kā arī pelējuma sēnīte. Ēkas pārseguma konstrukcijas nepareizas slogošanas rezultātā tika pakļautas liela sprieguma ietekmei, kas vājina koka siju nestspēju un var apdraudēt ēkas lietotājus un apmeklētājus. Ēkas inženiersistēmas ir morāli un fiziski novecojušas, kas sadārdzina ēkas ekspluatāciju un tās apsaimniekošanu.  Lai novērstu bīstamību un nodrošinātu ēkas funkcionalitāti, šo gadu laikā ir veikti dažādi lokāli remontdarbi, bet, ņemot vērā gan ēkas konstruktīvo elementu, gan iekšējo komunikāciju nolietojumu, ēkai nepieciešama pilna rekonstrukcija.  Lai iegūtu pilnu informāciju par ēkas stāvokli pirms projektēšanas uzsākšanas, 11.03.2021. VNĪ noslēdza līgumu (IZD/2019-VV/689/50) ar SIA “JaunRīga ECO” par arhitektoniskās mākslinieciskās izpētes veikšanu, kā arī 10.03.2021. tika noslēgts līgums (IZD/2019-VV/200/35) ar pilnsabiedrību “Lūsis V un MV Būveksperti” par tehniskās apsekošanas veikšanu ēkai Kalpaka bulvārī 6, Rīgā. Arhitektoniski mākslinieciskā izpēte tika pieņemta 2021.gada 27.jūlijā un tehniskās apsekošanas atzinums tika pieņemts 2021.gada 1.jūlijā.  Lai veiktu visus nepieciešamos darbus, uzlabotu ēkas stāvokli un nodrošinātu tās ilgmūžību, provizoriskās pārbūves projekta izmaksas ir 13 684 038 *euro* (bez PVN), neskaitot pārcelšanās un pagaidu uzturēšanas izmaksas Prokuratūrai. Pārbūves darbi būtu veicami līdz 2025.gada pavasarim. Pārbūves darbu laikā tiktu atjaunots ēkas jumts, fasāde, logi, pastiprinātas ēkas nesošās konstrukcijas un veikta ēkas inženiersistēmu modernizācija. Tāpat tiktu veikta telpu modernizācija atbilstoši mūsdienīga biroja lietošanas prasībām un vides pieejamībai.  Lai risinātu iepriekš minēto, tika izstrādāts un 2021.gada 28.spetembrī pieņemts Ministru kabineta rīkojums Nr.686 “Par finansējuma piešķiršanu ēkas Latvijas Republikas Prokuratūras vajadzībām Kalpaka bulvārī 6, Rīgā, pārbūves, telpu nomas maksas, aprīkojuma, pārcelšanās un citu saistīto izdevumu segšanai un finansējuma piešķiršanu Latvijas Republikas Prokuratūrai un Tieslietu ministrijai ēkas Cēsu ielā 28, Limbažos, Limbažu novadā, pielāgošanas un telpu nomas maksas un citu saistīto izdevumu segšanai”, kas paredz konceptuāli atbalstīt piedāvāto risinājumu un nosaka Finanšu ministrijas budžeta programmas 41.00.00 “Maksājumu nodrošināšana citām valsts iestādēm un personām” budžeta apakšprogrammā 41.13.00 “Finansējums VAS “Valsts nekustamie īpašumi” īstenojamiem projektiem un pasākumiem” paredzēt finansējumu ilgtermiņa saistībām (būves kadastra apzīmējums 0100 009 0003 001) Kalpaka bulvārī 6, Rīgā, pārbūves izdevumu segšanai valsts akciju sabiedrībai “Valsts nekustamie īpašumi” 2023. gadā 1 637 490 *euro* apmērā, 2024. gadā 6 420 035 *euro* apmērā un 2025. gadā 4 626 513 *euro* apmērā. Kopējais finansējuma apmērs ilgtermiņa saistībām 2023.-2025.gadā ir 12 684 038 *euro*.  Lai uzsāktu projekta pirmā posma īstenošanu, tiktu izstrādāta būvniecības ieceres dokumentācija, kas saskaņota būvvaldē, nepieciešams 1 000 000 *euro* (bez PVN) finansējums. Projekta pirmā posma realizācija būtu jāīsteno līdz 2023.gada martam. Finansējuma ietvaros ir paredzēts izstrādāt būvniecības ieceres dokumentāciju 3D BIM vidē, izstrādāt nepieciešamos dokumentāciju telpām darbam ar valsts noslēpuma objektiem un veikt attiecīgo darbu autoruzraudzību.  Kopējais no VNĪ peļņas novirzītais finansējums minēto ēku bīstamības novēršanai un atjaunošanai pa gadiem (*euro*):   |  |  |  |  |  | | --- | --- | --- | --- | --- | | Īpašums | 2021 | 2022 | 2023 | No VNĪ peļņas daļas par 2020.gadu | | Avenue des Arts 23, Briselē |  | 450 000 | 504 260 | 954 260 | | Ēka Smilšu ielā 1, Rīgā |  | 435 408 |  | 435 408 | | Ēka Kalpaka bulvārī 6, Rīgā | 35 376 |  | 964 624 | 1 000 000 | | Kopā | **35 376** | **885 408** | **1 468 884** | **2 389 668** |   Pieņemot lēmumu par kapitālsabiedrības dividendēs izmaksājamo peļņas daļu par 2020.pārskata gadu, tā tiek atstāta kapitālsabiedrības rīcībā noteiktiem mērķiem. Nekustamā īpašuma nomas maksas aprēķinā netiek iekļautas atbilstoši projektam ieguldīto līdzekļu izmaksas.  Ievērojot VNĪ vidējā termiņa darbības stratēģijā 2018.-2022.gadam ietverto prioritāti “Vērtīgi īpašumi”, VNĪ izstrādāta VNĪ Nekustamā īpašuma portfeļa attīstības stratēģija 2020.-2022.gadam. Portfeļa attīstības stratēģijas ietvaros veikta VNĪ pārvaldībā esošo nekustamo īpašumu analīze, lai noteiktu efektīvāko pārvaldības modeli, segmentējot nekustamo īpašumu, kā arī noteiktu nekustamo īpašumu efektīvāko un rentablāko izmantošanas veidu. Visi nekustamie īpašumi iedalīti trīs portfeļos: pamata portfelis, attīstāmais portfelis un atsavināmais portfelis.  Visi rīkojuma projektā norādītie nekustamie īpašumi ietverti pamata portfelī.  Ņemot vērā, ka rīkojuma projektā minētā VNĪ nekustamā īpašuma un Finanšu ministrijas valdījumā esošo valsts nekustamo īpašumu attīstība tiek īstenota valsts funkciju nodrošināšanai, lēmumam par atšķirīgu kapitālsabiedrības dividendēs izmaksājamo peļņas daļu par 2020.pārskata gadu nav attiecināms komercdarbības atbalsta regulējums. Pamatojoties uz Eiropas Komisijas paziņojuma par Līguma par Eiropas Savienības darbību 107.panta 1.punktā minēto valsts atbalsta jēdzienu (2016/C 262/01) 17.punktā noteikto, finansējums, kas paredzēts, lai segtu ar valsts funkciju saistītos izdevumus, nav saistīts ar saimnieciskās darbības veikšanu un attiecīgi nav kvalificējams kā komercdarbības atbalsts.  Kapitālsabiedrības dividendēs izmaksājamā peļņas daļa 1 435 408 *euro* apmērā un rīcībā atstātā peļņas daļa 954 260 *euro* tiek novirzīta VNĪ stratēģijā noteikto mērķu īstenošanai un normatīvajos aktos paredzēto pakalpojumu kvalitātes saglabāšanai un uzlabošanai, kā arī kapitālsabiedrības attīstībai kopumā, tādējādi veicinot VNĪ darbības virzieniem atbilstošu pakalpojuma kvalitātes un pieejamības uzlabošanu.  Finansējums vidējā termiņa darbības stratēģijā noteiktiem investīciju projektiem nav uzskatāms par komercdarbības atbalstu, jo tā izlietošana paredzēta valsts funkciju nodrošināšanai un tas rada saistības valsts kapitālsabiedrībai.  Ja faktiskās būvniecības izmaksas kādā no minētajiem objektiem ir mazākas, šiem mērķiem pieejamo finansējumu VNĪ var novirzīt citiem rīkojumā minētajiem mērķiem, ja plānotais finansējums tiem ir nepietiekams. |
| 3. | Projekta izstrādē iesaistītās institūcijas | Finanšu ministrija, VNĪ |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Finanšu ministrija, VNĪ, Ārlietu ministrija. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | **2021** | | Turpmākie trīs gadi (*euro*) | | | | |
| **2022** | | **2023** | | **2024** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023.gadam | izmaiņas, salīdzinot ar vidēja termiņa budžeta ietvaru 2023.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 193 717 254 | -2 389 668 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 193 717 254 | -2 389 668 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 193 717 254 | -2 389 668 | 0 | 0 | 0 | 0 | 0 |
| 3.1. valsts pamatbudžets | 193 717 254 | -2 389 668 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Nav attiecināms | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | VNĪ 2020.pārskata gada peļņas apmērs ir 2 987 085 *euro*. Atbilstoši MK noteikumu Nr.806 3.punktam minimālā dividendēs izmaksājamā peļņas daļa ir 2 389 668 *euro*.  Ministru kabinetam pieņemot lēmumu par atšķirīgu dividendēs izmaksājamo peļņas daļu par 2020.pārskata gadu, VNĪ rīcībā paliktu 2 987 085  *euro*, tai skaitā dividendēs par 2020.pārskata gadu izmaksāt paredzētā peļņas daļa 2 389 668 *euro*, kas tiktu novirzīta ieguldījumiem vairākos valsts funkciju veikšanai nepieciešamos nekustamajos īpašumos, tādējādi veicinātu VNĪ darbības virzieniem atbilstošu pakalpojuma kvalitātes un pieejamības uzlabošanu, kuru nodrošināšanai nepieciešams ieguldīt papildu finanšu līdzekļus atbilstoši kapitālsabiedrības vispārīgajiem stratēģiskajiem mērķiem.  Ņemot vērā neitralizējošos pasākumus, kapitālieguldījumu ietekme uz vispārējās valdības budžeta bilanci ir neitrāla un nepārsniedz 5 milj. *euro*. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, VNĪ. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta rīkojuma projekta izpilde neietekmē pārvaldes funkcijas un uzdevumus, tās netiek paplašinātas vai sašaurinātas. Saistībā ar Ministru kabineta rīkojuma projekta izpildi jaunas institūcijas netiek radītas, kā arī tas neparedz esošu institūciju likvidāciju vai reorganizāciju. Ministru kabineta rīkojuma projekta izpildi var nodrošināt esošās institūcijas ietvaros, ar tai pieejamiem cilvēkresursiem un finanšu resursiem. |
| 3. | Cita informācija | Nav |

Finanšu ministrs J. Reirs

Rozenberga 22046774

Liga.Rozenberga@vni.lv

Urtāns 29119215

Janis.Urtans@vni.lv

1. Ministru kabineta 2020.gada 14.jūlija noteikumi Nr.453 “Noteikumi par publiskas personas un publiskas personas kontrolētas kapitālsabiedrības mantas nomas maksas atbrīvojuma vai samazinājuma piemērošanu sakarā ar Covid-19 izplatību” (pirms tam Ministru kabineta 2020.gada 2.aprīļa noteikumi Nr.180 “Noteikumi par publiskas personas un publiskas personas kontrolētas kapitālsabiedrības mantas nomas maksas atbrīvojuma vai samazinājuma piemērošanu sakarā ar Covid-19 izplatību”). [↑](#footnote-ref-2)
2. VNĪ Grāmatvedības politika, apstiprināta ar VNĪ valdes 2019.gada 2.jūlija lēmumu Nr.VPL-19/37-3. [↑](#footnote-ref-3)
3. “13. Atļaut Finanšu ministrijai pamatbudžeta bāzē 2020., 2021. un 2022.gadam piešķirtā finansējuma ietvaros uzņemties ilgtermiņa saistības 2020.gadam 290 000 EUR apmērā, 2021.gadam 1 200 000 EUR apmērā un 2022.gadam 2 470 000 EUR apmērā dotācijas pārskaitīšanai valsts akciju sabiedrībai “Valsts nekustamie īpašumi” ēkas Smilšu ielā 1, Rīgā (kadastra apzīmējums 0100 006 0025 005) rekonstrukcijas īstenošanai.” [↑](#footnote-ref-4)